Drie vas weens perlemoen | Netwerk24
Drie vas weens perlemoen
Deur Ross Michaels 26 Junie 2020 06:00
’n Man is weens die onwettige vervoer van 5 576 eenhede vermoedelik gestroopte perlemoen vasgetrek.Foto: Wes-Kaapse polisie
PAARL – Die polisie het vandeesweek weer op ’n groot hoeveelheid onwettige perlemoen beslag gelê.
Polisielede het Dinsdag 23 Junie omstreeks 13:00 ’n vragmotor op die N1 naby die Hugenote-tonnel voorgekeer.
’n Polisiewoordvoerder sê die lede het inligting ontvang dat hierdie voertuig onwettig perlemoen vervoer het.
Toe die polisie die voertuig deursoek, het hulle op 14 855 gedroogde perlemoene afgekom wat in bokse onder aartappels versteek was. Twee mense is in hegtenis geneem.
Lede van die Paarl-polisie se Pops-eenheid het Vrydag (19 Junie) ’n man in hegtenis geneem – ook vir die onwettige vervoer van 5 576 eenhede perlemoen.
Mihlali Majikela, ’n woordvoerder van die Wes-Kaapse polisie, sê lede is in kennis gestel dat ’n wit Opel Corsa-bakkie op pad Kaap toe is met onwettige perlemoen.
Toe die polisie die voertuig opspoor, het die bestuurder stilgehou, uit die bakkie geklim en te voet van die toneel probeer vlug.
Die lede het op altesaam 5 576 perlemoene beslag gelê en die verdagte, ’n 27-jarige man, is daarna in hegtenis geneem.
Hy sal na verwagting binnekort in die hof op aanklag van die onwettige vervoer van perlemoen verskyn.
Die polisie het ook Dinsdag 2 Junie op onwettige perlemoen ter waarde van R4 miljoen by ’n woning in Noorder-Paarl afgekom.. Paarl police have confiscated more than 20 000 abalone which were most probably poached in the past week.